《舟中杂诗 其一》
清代·黄兆麟

牛羊下夕阳，薄暝散层麓。一叟荷樵归，蹋烟入茅屋。

渔舟争渡荷，夜气沈溪曲。孤云扶月来，窥我隔修竹。

篷窗筛碎影，斜映一篇读。万籁寂无声，江水澹凉绿。

寥寥玄化间，生意幽然足。

作者简介：黄兆麟，字叔文，号黻卿，善化人。道光庚子进士，改庶吉士，授编修，历官光禄寺少卿。有《古樗山房遗稿》。